Іван Маеўскі

**Іван Маеўскі** (нарадзіўся 5 траўня 1988 году) — беларускі футбаліст. Мае на сваім рахунку ў складзе нацыянальнай зборнай Беларусі. Цяпер працуе трэнэрам.

## Кар’ера
### Клюбная
Займаўся футболам у ДЮСШ гораду Рэчыцы, але ня здолеў трапіць у мясцовы «Ведрыч-97». Таму пасьля заканчэньня школы паступіў у Гомельскі дзяржаўны ўнівэрсытэт. У пачатку 2008 году трапіў на прагляд у калінкавіцкую «Вэртыкаль» і ў выніку правёў у гэтым клюбе сэзон 2008 году. Пасьля заканчэньня сэзону на рэкамэндацыю свайго аднаклюбніка Руслана Белаша трапіў на прагляд у сталічны МТЗ-РІПА. Паводле вынікаў прагляду Маеўскі падпісаў з МТЗ-РІПА трохгадовы кантракт. Спачатку выступаў за дубль, а ў 2010 годзе стаў гульцом асноўнага складу менскага клюбу, які зьмяніў назву на «Партызан».

#### «Менск»
Па спыненьні існаваньня «Партызана» ў пачатку 2012 году стаў гульцом «Менска». Хутка замацаваўся ў асноўным складзе, звычайна выступаў на пазыцыі цэнтральнага паўабаронцы, часам гуляючы на флянзе. У чэрвені і ліпені 2013 году адсутнічаў праз траўмы, а пазьней вярнуўся ў асноўны склад. У студзені 2014 году падоўжыў кантракт з клюбам.

Сэзон 2014 году распачынаў як апорны паўабаронца, пазьней стаў гуляць бліжэй да чужой брамы. У ліпені 2014 году атрымаў траўму, вярнуўся на поле ў кастрычніку. У сьнежні 2014 году была дасягнута дамоўленасьць аб падаўжэньні кантракта зь «Менскам», але неўзабаве Іван выправіўся на прагляд у польскую «Завішу».

#### «Завіша»
У студзені 2015 году далучыўся да клюбу польскай Экстраклясы «Завіша» з Быдгашчы. У клюбе адразу замацаваўся ў першым складзе, стаў адным зь вядучых гульцоў каманды. Некалькі разоў трапляў у зборную тура Экстраклясы паводле вэрсіі розных спартовых выданьняў. Увесну 2015 году цікавасьць да Маеўскага пачалі выяўляць вядучыя клюбы Польшчы, як то «Лех» і «Легія».

Да прыходу Маеўскага «Завіша» з значным адрывам ад канкурэнтаў займала апошняе месца ў турнірнай табліцы. Пасьля зімовага перапынку, калі каманду папоўнілі Маеўскі і шэраг іншых гульцоў, «Завіша» выдала васьміматчавую сэрыю без паразаў і пачала выратоўваць сваё становішча. У выніку, клюб з Быдгашчы здолеў узняцца на перадапошні радок, але ўсё роўна пакінуў Экстраклясу.

Згодна з пунктам кантракта, Маеўскі ў выпадку вылету з Экстраклясы мог пакінуць «Завішу». Цікавасьць да Маеўскага меў шэраг польскіх клюбаў, гэтак прадметную цікавасьць выяўляла шчэцінская «Погань», аднак уладальнік «Завішы» Радаслаў Осух адмовіўся адпускаць паўабаронцу, патрабуючы агавораную ў кантракце кампэнсацыю.

#### «Анжы»
У канцы чэрвеня 2015 году стала вядома, што Маеўскі можа працягнуць кар’еру ў расейскім «Анжы», які пагадзіўся заплаціць за гульца патрэбную суму. У выніку, па праглядзе Іван 6 ліпеня падпісаў трохгадовы кантракт з махачкалінскім клюбам.

У складзе «Анжы» адразу стаў асноўным апорным паўабаронцам. У верасьні 2015 году атрымаў траўму, вярнуўся на поле ў сакавіку 2016 году. 14 жніўня 2016 году забіў свой адзіны гол за «Анжы», які прынёс махачкалінцам перамогу над тульскім «Арсэналам» (1:0). У сьнежні 2016 году стала вядома, што празь фінансавыя праблемы клюбу Іван можа пакінуць «Анжы». 18 студзеня 2017 году кантракт махачкалінцаў з паўабаронцам паводле пагадненьня бакоў быў скасаваны.

#### «Астана»
Пасьля зыходу з «Анжы» цікавасьць да Маеўскага выяўлялі некалькі клюбаў, як то расейскі «Арэнбург» і кіпрскі АПОЭЛ. 26 студзеня 2017 году казаская «Астана» абвесьціла аб падпісаньні кантракта з Маеўскім. Паводле вынікаў сэзону 2017 году разам з «Астаной» стаў чэмпіёнам Казахстану, у наступныя два гады ўсьцяж меў посьпех. У сьнежні 2019 году падоўжыў кантракт з «Астаной».

У сьнежні 2020 году пакінуў казаскі клюб.

#### «Ротар»
У студзені 2021 году валгаградзкі «Ротар» афіцыйна абвесьціў ад падпісаньні кантракта з Маеўскім. Спачатку зьяўляўся ў стартавым складзе каманды, пасьля страціў месца ў асноўным складзе. Паводле вынікаў сэзону 2020—2021 гадоў «Ротар» страціў месца ў Прэм’ер-лізе, і ў чэрвені 2021 году паўабаронца пакінуў клюб.

#### «Цэле»
У ліпені 2021 году падпісаў двухгадовы кантракт з славенскім клюбам «Цэле». У сэзоне 2021—2022 гадоў рэгулярна зьяўляўся ў пачатковым складзе, а ў сэзоне 2022—2023 гадоў амаль не выходзіў на поле. Улетку 2023 году завяршыў кар’еру, аднак застаўся ў «Цэле» ў якасьці трэнэра.

## Міжнародная
27 сакавіка 2015 году дэбютаваў у складзе нацыянальнай зборнай Беларусі ў адборачнай гульні да чэмпіянату Эўропы 2016 году супраць зборнай Македоніі.

## Дасягненьні
**«Менск»**:
* Уладальнік Кубка Беларусі: 2013

**«Астана»**:
* Чэмпіён Казахстану: 2017, 2018, 2019
* Уладальнік Супэркубка Казахстану: 2018, 2019, 2020

**«Цэле»**:
* Чэмпіён Славеніі: 2024

## Крыніцы

## Вонкавыя спасылкі
* Профіль на сайце «Менску»
* Статыстыка «ПБ-Инфо»
* Профіль на soccerway.com

Катэгорыя:Нарадзіліся ў Магдэбургу
Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Вэртыкаль» Каленкавічы
Катэгорыя:Футбалісты клюбу «Партызан» Менск
Катэгорыя:Футбалісты клюбу «Менск»
Катэгорыя:Футбалісты клюбу «Завіша» Быдгашч
Катэгорыя:Футбалісты клюбу «Анжы» Махачкала
Катэгорыя:Футбалісты клюбу «Астана»
Катэгорыя:Футбалісты клюбу «Ротар» Валгаград
Катэгорыя:Футбалісты клюбу «Цэле»